[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 25.01.2005

COM(2005) 9 τελικό

.

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τη δυνατότητα θέσπισης της ηλεκτρονικής αναγνώρισης βοοειδών

.

ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τη δυνατότητα θέσπισης της ηλεκτρονικής αναγνώρισης βοοειδών

(Κείμενο που παρουσιάζει ενδιαφέρον για τον ΕΟΧ)

ΠΡΟΟΙΜΙΟ

Τα βοοειδή αναγνωρίζονται σύμφωνα με τον κανονισμό (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου. Το σύστημα αυτό περιλαμβάνει τα στοιχεία «διπλό ενώτιο», «μητρώο εκμετάλλευσης», «διαβατήριο βοοειδών» και «ηλεκτρονική βάση δεδομένων».

Σύμφωνα με τον προαναφερθέντα κανονισμό, η Επιτροπή είχε την υποχρέωση να εξετάσει, με βάση την εργασία που εκτελείται από το κοινό κέντρο έρευνας, τη δυνατότητα χρήσης ηλεκτρονικών μέσων για την αναγνώριση των ζώων. Το Ευρωπαϊκό Κοινοβούλιο και το Συμβούλιο, ενεργώντας με βάση μια έκθεση της Επιτροπής, καλούνται να εξετάσουν τη δυνατότητα εισαγωγής ρυθμίσεων για την ηλεκτρονική αναγνώριση, υπό το πρίσμα της προόδου που έχει επιτευχθεί στον εν λόγω τομέα.

Το 1998, η Επιτροπή έθεσε σε εφαρμογή ένα ερευνητικό σχέδιο μεγάλης κλίμακας για την ηλεκτρονική αναγνώριση των ζώων (IDEA). Η τελική έκθεση υποβλήθηκε τον Απρίλιο του 2002 και οι αναγκαίες διασαφηνίσεις έγιναν τον Ιούλιο του 2002. Το σχέδιο αυτό κατέδειξε ότι, βασικά, η χρήση ηλεκτρονικών μέσων αναγνώρισης μπορεί να επιφέρει ουσιαστική βελτίωση στα συστήματα αναγνώρισης των ζώων, υπό την προϋπόθεση ότι πληρούνται ορισμένοι όροι σχετικά με τα συνοδευτικά μέτρα. Τα συμπεράσματα από το σχέδιο αυτό επιτρέπουν τη διατύπωση συστάσεων σε τεχνικά θέματα και την εξαγωγή συμπερασμάτων σχετικά με τους όρους εισαγωγής ρυθμίσεων για την ηλεκτρονική αναγνώριση βοοειδών στην ΕΕ.

Σκοπός της παρούσας έκθεσης είναι να συνοψίσει την εμπειρία που έχει αποκτηθεί βάσει του σχεδίου IDEA, όσον αφορά τη χρήση της ηλεκτρονικής αναγνώρισης σε βοοειδή, όπως επίσης και η εξαγωγή συμπερασμάτων σχετικά με τους όρους εισαγωγής ρυθμίσεων για την ηλεκτρονική αναγνώριση βοοειδών στην ΕΕ. Εστιάζεται κυρίως στα αποτελέσματα του σχεδίου IDEA, όμως εξετάζει και τις εμπειρίες από το υφιστάμενο σύστημα.

ΠΙΝΑΚΑΣ ΠΕΡΙΕΧΟΜΕΝΩΝ

1. ΓΕΝΙΚΕΣ ΠΤΥΧΕΣ

1.1. Εισαγωγή

1.2. Ιστορικό του σχεδίου IDEA

1.3. Νομοθεσία της ΕΚ σχετικά με την αναγνώριση και την καταγραφή βοοειδών – σύντομη περιγραφή του ισχύοντος συστήματος

1.4. Βελτίωση του υφιστάμενου συστήματος όσον αφορά την ηλεκτρονική αναγνώριση

2. ΕΞΕΛΙΞΕΙΣ ΣΤΗΝ ΗΛΕΚΤΡΟΝΙΚΗ ΑΝΑΓΝΩΡΙΣΗ ΚΑΙ ΔΥΝΑΤΟΤΗΤΑ ΒΕΛΤΙΩΣΗΣ –ΑΠΟΤΕΛΕΣΜΑ ΤΟΥ ΣΧΕΔΙΟΥ IDEA

2.1. Επίδοση των συστημάτων ηλεκτρονικής αναγνώρισης για τα βοοειδή

2.2. Πλεονεκτήματα και περιορισμοί των ηλεκτρονικών μέσων αναγνώρισης για την αναγνώριση και την καταγραφή βοοειδών

2.3. Μελλοντικές απαιτήσεις και πιθανές λύσεις

3. ΣΥΜΠΕΡΑΣΜΑΤΑ

1. ΓΕΝΙΚΕΣ ΠΤΥΧΕΣ

1.1. Εισαγωγή

Σύμφωνα με το άρθρο 4 παράγραφος 7 του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου, της 17ης Ιουλίου 2000, για τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας, καθώς και για την κατάργηση του κανονισμού (ΕΚ) αριθ. 820/97 του Συμβουλίου[1], η Επιτροπή έχει την υποχρέωση να εξετάσει, με βάση την εργασία που εκτελείται από το κοινό κέντρο έρευνας, τη δυνατότητα χρήσης ηλεκτρονικών μέσων για την αναγνώριση των ζώων. Σκοπός της παρούσας έκθεσης είναι να παρουσιάσει την πρόοδο που έχει σημειωθεί έως τώρα, με βάση την εργασία που εκτελείται από το κοινό κέντρο έρευνας της Επιτροπής (ΚΚΕρ.), και να εξαγάγει συμπεράσματα σχετικά με τη δυνατότητα θέσπισης της ηλεκτρονικής αναγνώρισης βοοειδών στην Ευρωπαϊκή Ένωση.

1.2. Ιστορικό του σχεδίου IDEA

Το 1998, η Επιτροπή έθεσε σε εφαρμογή ένα ερευνητικό σχέδιο μεγάλης κλίμακας, το λεγόμενο σχέδιο IDEA ( ID entification E lectronic des A nimaux), για να διερευνήσει τη δυνατότητα χρήσης ηλεκτρονικών μεθόδων για την αναγνώριση ζώων (γενική απόφαση C(97)4101 και έξι επιμέρους αποφάσεις C(98)562). Οι στόχοι του σχεδίου είχαν διαμορφωθεί από το ΚΚΕρ. και επικεντρώνονταν στην αξιοπιστία και στα πλεονεκτήματα που προσφέρει ένα ηλεκτρονικό σύστημα αναγνώρισης σε πραγματικές συνθήκες, για τους σκοπούς της επιτήρησης νόσων, της επιλεξιμότητας για επιδοτήσεις και της διαχείρισης εκτροφών. Αυτοί οι γενικοί στόχοι αποτέλεσαν τη βάση για την πρόσκληση συμμετοχής προς όλα τα κράτη μέλη. Από τις δεκατέσσερις προτάσεις για έρευνα που υποβλήθηκαν, οι δέκα προέρχονταν από έξι κράτη μέλη (Γαλλία, Γερμανία, Ιταλία, Κάτω Χώρες, Πορτογαλία και Ισπανία).

Στο πλαίσιο του σχεδίου επιλέχθηκαν περίπου 370.000 βοοειδή, 500.000 πρόβατα, 29.000 αίγες και 15.000 βούβαλοι για την εφαρμογή ενός από τα ακόλουθα μέσα ηλεκτρονικής αναγνώρισης:

- ηλεκτρονικό ενώτιο

- μηρυκαστικός βλωμός

- ενέσιμος πομποδέκτης

Η τελική έκθεση υποβλήθηκε τον Απρίλιο του 2002 και οι αναγκαίες διασαφηνίσεις έγιναν τον Ιούλιο του 2002. Περαιτέρω πληροφορίες σχετικά με το σχέδιο είναι διαθέσιμες στον ιστότοπο: http://idea.jrc.it.

1.3. Νομοθεσία της ΕΚ σχετικά με την αναγνώριση και την καταγραφή βοοειδών – σύντομη περιγραφή του ισχύοντος συστήματος

Η οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών[2] απαιτεί την αναγνώριση όλων των ζώων για σκοπούς πιστοποίησης. Ωστόσο, οι λεπτομερείς ρυθμίσεις για την αναγνώριση των ζώων ή για την ιχνηλασιμότητα της εκμετάλλευσης προέλευσης έπρεπε να καθοριστούν από την αρμόδια αρχή του εκάστοτε κράτους μέλους.

Σύμφωνα με την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς[3], τα ζώα πρέπει να αναγνωρίζονται σύμφωνα με τους κοινοτικούς κανόνες και να καταγράφονται κατά τρόπο που να μπορεί να εντοπίζεται η εκμετάλλευση προέλευσης ή διαμετακόμισης, το κέντρο ή ο οργανισμός.

Με την έκδοση της οδηγίας 92/102/ΕΟΚ του Συμβουλίου της 27ης Νοεμβρίου 1992 για την αναγνώριση και την καταγραφή των ζώων[4], η αναγνώριση των βοοειδών πρέπει να γίνεται με ένα ενώτιο που θα φέρει τον κωδικό με τον οποίο θα είναι δυνατή η αναγνώριση κάθε ζώου χωριστά όπως επίσης και της εκμετάλλευσης στην οποία αυτό γεννήθηκε.

Ωστόσο, από την προηγούμενη εμπειρία διαπιστώνεται ότι η εφαρμογή της οδηγίας 92/102/ΕΟΚ δεν ήταν πλήρως ικανοποιητική και ότι χρειαζόταν περαιτέρω βελτίωση. Ως εκ τούτου ήταν αναγκαία ή έκδοση ειδικού κανονισμού για τα βοοειδή, έτσι ώστε να ενισχυθούν οι διατάξεις της οδηγίας.

Κατόπιν τούτου εκδόθηκε ο κανονισμός (ΕΚ) αριθ. 820/97 του Συμβουλίου της 21ης Απριλίου 1997 σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας[5]. Σύμφωνα με τον κανονισμό αυτό, τα βοοειδή αναγνωρίζονται με ένα ενώτιο που προσαρμόζεται σε κάθε αυτί και συνοδεύονται από διαβατήριο σε κάθε τους μετακίνηση. Οι απαιτήσεις αυτές διατηρούνται και στον ισχύοντα κανονισμό (ΕΚ) αριθ. 1760/2000.

Βασικοί στόχοι αυτών των κανόνων είναι:

- ο εντοπισμός και η ιχνηλασιμότητα των ζώων για κτηνιατρικούς σκοπούς, κάτι που είναι αποφασιστικής σημασίας για τον έλεγχο μολυσματικών νόσων,

- η ιχνηλασιμότητα του βοδινού για λόγους δημόσιας υγείας, και

- η διαχείριση και εποπτεία των ζωικών επιδοτήσεων στο πλαίσιο της μεταρρύθμισης της κοινής γεωργικής πολιτικής.

Το σύστημα αναγνώρισης και καταγραφής βοοειδών περιλαμβάνει τα στοιχεία «διπλό ενώτιο», «μητρώο εκμετάλλευσης», «διαβατήριο βοοειδών» και «ηλεκτρονική βάση δεδομένων».

Ενώτια. Οι ισχύουσες απαιτήσεις καθορίζονται στον κανονισμό (ΕΚ) αριθ. 911/2004 της Επιτροπής της 29ης Απριλίου 2004 για την εφαρμογή του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου όσον αφορά τα ενώτια, τα διαβατήρια και τα μητρώα των εκμεταλλεύσεω[6]. Τα ενώτια πρέπει να περιέχουν τουλάχιστον την επωνυμία, τον κωδικό ή το λογότυπο της αρμόδιας αρχής ή της κεντρικής αρμόδιας αρχής του κράτους μέλους που χορηγεί τα ενώτια, τον κωδικό της χώρας δύο γραμμάτων και έναν αριθμητικό κωδικό που δεν υπερβαίνει τα 12 ψηφία. Οι αρμόδιες αρχές των κρατών μελών μπορούν να επιτρέψουν τη χρήση ενός επιπλέον ραβδωτού κωδικού. Επίσης, τα ενώτια αντικατάστασης που χρησιμοποιούνται σε περίπτωση απώλειας πρέπει να περιέχουν ένδειξη με τον αριθμό της έκδοσης του ενωτίου αντικατάστασης, εκφραζόμενη σε λατινικούς αριθμούς.

Διαβατήρια βοοειδών. Λεπτομερείς κανόνες για το πρότυπο διαβατηρίου καθορίζονται στον κανονισμό της Επιτροπής (ΕΚ) αριθ. 911/2004. Τα διαβατήρια για κάθε ζώο εκδίδονται εντός 14 ημερών από την κοινοποίηση της γέννησής του ή, στην περίπτωση ζώων που εισάγονται από τρίτες χώρες, εντός 14 ημερών από την κοινοποίηση της εκ νέου αναγνώρισής του από το εμπλεκόμενο κράτος μέλος. Διαβατήρια για ζώα από άλλα κράτη μέλη εκδίδονται με τους ίδιους όρους. Σε παρόμοιες περιπτώσεις, το διαβατήριο που συνοδεύει το ζώο κατά την άφιξή του παραδίδεται στην αρμόδια αρχή, η οποία το επιστρέφει στο κράτος μέλος που το εξέδωσε.

Το διαβατήριο συνοδεύει το ζώο σε κάθε μετακίνησή του. Κατά παρέκκλιση από την εν λόγω απαίτηση, ένα κράτος μέλος μπορεί να καθορίσει ποια ζώα μπορούν να μετακινηθούν εντός του εδάφους του χωρίς να συνοδεύονται από διαβατήριο, υπό την προϋπόθεση ότι το κράτος μέλος διαθέτει ηλεκτρονική βάση δεδομένων την οποία η Επιτροπή κρίνει πλήρως λειτουργική. Σε περίπτωση θανάτου ενός ζώου, ο κάτοχος επιστρέφει το διαβατήριο στην αρμόδια αρχή. Όταν τα ζώα αποστέλλονται στο σφαγείο, ο υπεύθυνος του σφαγείου επιστρέφει το διαβατήριο στην αρμόδια αρχή. Όταν τα ζώα εξάγονται σε τρίτες χώρες, ο τελευταίος κάτοχος παραδίδει το διαβατήριο στην αρμόδια αρχή του τόπου από τον οποίο εξάγεται το ζώο.

Το διαβατήριο περιέχει πληροφορίες σχετικά με το ζώο (κωδικός αναγνώρισης, ημερομηνία γέννησης, φύλο, γένος ή χρώμα του τριχώματος, κωδικός ταυτοποίησης της μητέρας ή, στην περίπτωση ζώου που εισάγεται από τρίτη χώρα, αριθμός αναγνώρισης που έχει δοθεί σε αντιστοιχία του αριθμού αναγνώρισης προέλευσης), τον αριθμό ταυτοποίησης της εκμετάλλευσης στην οποία γεννήθηκε και τους αριθμούς ταυτοποίησης όλων των εκμεταλλεύσεων στις οποίες εκτρεφόταν το ζώο καθώς και τις ημερομηνίες για κάθε αλλαγή εκμετάλλευσης. Επίσης, το διαβατήριο περιέχει την υπογραφή του κατόχου (ή των κατόχων) και την επωνυμία της εκδίδουσας αρχής (μεταφορείς που μόνη τους αρμοδιότητα είναι η μετακίνηση των ζώων δεν θεωρούνται κάτοχοι και επομένως δεν απαιτείται η υπογραφή τους).

Μητρώα εκμεταλλεύσεων. Λεπτομερείς κανόνες για το περιεχόμενο του μητρώου καθορίζονται στον κανονισμό της Επιτροπής (ΕΚ) αριθ. 911/2004. Το μητρώο πρέπει να περιέχει επικαιροποιημένες πληροφορίες για κάθε ζώο (κωδικός αναγνώρισης, ημερομηνία γέννησης, φύλο, γένος ή χρώμα του τριχώματος), την ημερομηνία θανάτου του ζώου στην εκμετάλλευση, σε περίπτωση αποχώρησης από την εκμετάλλευση τον κωδικό ταυτοποίησης της εκμετάλλευσης προορισμού και την ημερομηνία αναχώρησης, και στην περίπτωση άφιξης τον κωδικό ταυτοποίησης της εκμετάλλευσης, από την οποία έχει μεταφερθεί το ζώο, καθώς επίσης και την ημερομηνία άφιξης. Επίσης, στο μητρώο πρέπει να καταγράφονται σαφώς οι έλεγχοι από την αρμόδια αρχή.

Οι ηλεκτρονικές βάσεις δεδομένων διαδραματίζουν σημαντικό ρόλο για την άσκηση κατάλληλου ελέγχου στις μετακινήσεις των ζώων και για τη διαχείριση των επιδοτήσεων. Η βάση δεδομένων πρέπει να περιέχει πληροφορίες για κάθε βοοειδές (κωδικός αναγνώρισης, ημερομηνία γέννησης, φύλο, γένος ή χρώμα του τριχώματος, κωδικός ταυτοποίησης της μητέρας ή, στην περίπτωση ζώου που εισάγεται από τρίτη χώρα, αριθμός αναγνώρισης που έχει δοθεί σε αντιστοιχία του αριθμού αναγνώρισης προέλευσης, αριθμός ταυτοποίησης της εκμετάλλευσης στην οποία γεννήθηκε και αριθμοί ταυτοποίησης όλων των εκμεταλλεύσεων στις οποίες εκτρεφόταν το ζώο, ημερομηνίες για κάθε αλλαγή εκμετάλλευσης και ημερομηνία θανάτου ή σφαγής). Επίσης, η βάση δεδομένων πρέπει να περιέχει πληροφορίες για κάθε εκμετάλλευση (αριθμός ταυτοποίησης και όνομα και διεύθυνση του κατόχου). Η βάση δεδομένων πρέπει να είναι σε θέση να παρέχει ανά πάσα στιγμή κατάλογο με τους αριθμούς αναγνώρισης όλων των βοοειδών που υπάρχουν σε μια εκμετάλλευση καθώς και κατάλογο με όλες τις αλλαγές εκμετάλλευσης για κάθε βοοειδές, αρχίζοντας από την εκμετάλλευση στην οποία το ζώο γεννήθηκε ή εισήχθη.

Έλεγχοι από τις εθνικές αρχές

Σύμφωνα με τον κανονισμό της Επιτροπής (ΕΚ) αριθ. 1082/2003 της 23ης Ιουνίου 2003, για τη θέσπιση των λεπτομερειών εφαρμογής του κανονισμού (ΕΚ) αριθ. 1760/2000 του Ευρωπαϊκού Κοινοβουλίου και του Συμβουλίου όσον αφορά τους ελάχιστους διενεργητέους ελέγχους στο πλαίσιο του συστήματος αναγνώρισης και καταγραφής των βοοειδών[7], τα κράτη μέλη οφείλουν να επιθεωρούν τουλάχιστον το 10% των εκμεταλλεύσεών τους. Κατά παρέκκλιση, όταν ένα κράτος μέλος διαθέτει βάση δεδομένων την οποία η Επιτροπή κρίνει πλήρως λειτουργική και η οποία παρέχει τη δυνατότητα αποτελεσματικής διασταύρωσης των στοιχείων, μπορεί να ελέγχεται ένα ποσοστό 5%. Τα αποτελέσματα των επιθεωρήσεων πρέπει να κοινοποιούνται στην Επιτροπή με τη μορφή ετήσιας έκθεσης.

Κυρώσεις

Ο κανονισμός (ΕΚ) αριθ. 494/98 της Επιτροπής της 27ης Φεβρουαρίου 1998 για τον καθορισμό λεπτομερών κανόνων για την εφαρμογή του κανονισμού (ΕΚ) αριθ. 820/97 του Συμβουλίου[8], θεσπίζει την εφαρμογή ελάχιστων διοικητικών κυρώσεων στο πλαίσιο του συστήματος αναγνώρισης και καταγραφής των βοοειδών στα κράτη μέλη. Βάσει αυτού, οι αρμόδιες αρχές έχουν την εξουσία και την υποχρέωση να επιβάλλουν κυρώσεις σε περίπτωση παραβίασης των κανόνων αναγνώρισης και καταγραφής.

Έλεγχοι από τις υπηρεσίες της Επιτροπής

Οι υπηρεσίες της Επιτροπής έχουν διενεργήσει μια σειρά αποστολών με σκοπό την αξιολόγηση της λειτουργίας των επίσημων ελέγχων όσον αφορά την ιχνηλασιμότητα του βοείου κρέατος και των προϊόντων αυτού. Αξιολογήθηκε όλη η αλυσίδα, από το αγρόκτημα έως τη λιανική πώληση, συμπεριλαμβανομένης της αναγνώρισης, της καταγραφής και της μετακίνησης βοοειδών. Επίσης, οι υπηρεσίες επικεντρώθηκαν σε θέματα που αφορούσαν την ιχνηλασιμότητα κατά τη διάρκεια αποστολών για την αξιολόγηση της εφαρμογής ορισμένων μέτρων της ΕΚ που αποσκοπούσαν στην εκρίζωση, τον έλεγχο και την πρόληψη ορισμένων νόσων.

Το γενικό συμπέρασμα βάσει των αποτελεσμάτων των αποστολών ήταν ότι τα κράτη μέλη γενικά διαθέτουν συστήματα καταγραφής των εκμεταλλεύσεων και, παρά την ευρεία ύπαρξη λειτουργικών αδυναμιών, έχουν κατανοηθεί και εφαρμόζονται σε μεγάλο βαθμό οι αρχές της αναγνώρισης των ζώων. Ωστόσο, σε πολλά κράτη μέλη, η λειτουργία της εθνικής βάσης δεδομένων για βοοειδή ήταν ανεπαρκής, κυρίως λόγω καθυστερήσεων στην εισαγωγή των γεννήσεων, των θανάτων και των μετακινήσεων. Αυτό σημαίνει ότι κάποια ζώα ενδεχομένως καταγράφονται εσφαλμένα ή χάνονται από τα επίσημα μητρώα για μεγάλο χρονικό διάστημα. Επίσης, σφάλματα ή μη συμμορφώσεις δεν εντοπίζονται αυτόματα ή/ και δεν δίδεται η απαιτούμενη συνέχεια από τις αρμόδιες αρχές.

Η κύρια αδυναμία που εντοπίστηκε όσον αφορά την αναγνώριση και την καταγραφή των βοοειδών ήταν η εσφαλμένη αναγνώριση, η μη επικαιροποίηση των μητρώων των εκμεταλλεύσεων και η μη αναφορά στην εθνική βάση δεδομένων.

Επίσης, οι υπηρεσίες της Επιτροπής έχουν διενεργήσει λογιστικούς ελέγχους στο πλαίσιο της εκκαθάρισης των λογαριασμών (ΕΓΤΠΕ – Τμήμα Εγγυήσεων) για τις επιδοτήσεις ζώων σε πολλές περιφέρειες των κρατών μελών. Οι έλεγχοι αυτοί επικεντρώθηκαν επίσης στην αναγνώριση και την καταγραφή βοοειδών. Κοινές αδυναμίες που εντοπίστηκαν στον τομέα αυτό αφορούσαν κυρίως τη μη ενημέρωση των βάσεων δεδομένων και τα ανεπαρκή μέτρα ελέγχου.

1.4. Βελτίωση του υφιστάμενου συστήματος όσον αφορά την ηλεκτρονική αναγνώριση

Οι κυριότερες αδυναμίες στο πλαίσιο των υφιστάμενων συστημάτων που έχουν εντοπιστεί στις ετήσιες εκθέσεις πολλών κρατών μελών για τους ελέγχους σχετικά με την αναγνώριση και την καταγραφή βοοειδών, όπως επίσης και κατά τη διάρκεια επιθεωρήσεων που έχουν διενεργήσει οι υπηρεσίες της Επιτροπής (βλ. σημείο 1.3) παρατίθενται στη συνέχεια, ενώ αναφέρονται και οι δυνατότητες βελτίωσης της κατάστασης με την ηλεκτρονική αναγνώριση.

- Εσφαλμένη αναγνώριση των ζώων

Η εσφαλμένη αναγνώριση ζώων (δηλ. ζώα με ένα ή και κανένα ενώτιο) συνιστά ένα από τα κύρια προβλήματα που εντοπίζονται κατά τη διάρκεια των επιτόπιων ελέγχων σε εκμεταλλεύσεις. Στις περιπτώσεις αυτές, η εισαγωγή ηλεκτρονικών μέσων αναγνώρισης αντί του κλασσικού ενωτίου ενδεχομένως δεν θα βελτιώσει την κατάσταση, αφού και αυτά τα μέσα αναγνώρισης πρέπει να προσαρμοστούν σωστά.

Η απώλεια ενωτίων αποτελεί άλλο ένα πρόβλημα. Ακόμη και αν η ποιότητα των κλασσικών ενωτίων βελτιώνεται συνεχώς, τα ενώτια μπορεί πάντα να πέσουν ή να αφαιρεθούν. Ωστόσο, ο κίνδυνος απώλειας ή σκόπιμης παραποίησης ελαχιστοποιείται όταν χρησιμοποιούνται ηλεκτρονικά μέσα αναγνώρισης όπως ο βλωμός ή ο ενέσιμος αναμεταδότης. Αυτοί οι τύποι αναγνώρισης μπορούν να αφαιρεθούν μόνο με χειρουργικές μεθόδους.

- Μη ενημέρωση του μητρώου των εκμεταλλεύσεων

Η μη σωστή τήρηση των μητρώων εκμεταλλεύσεων συνιστά ένα πολύ σοβαρό πρόβλημα. Η χρήση ηλεκτρονικών μέσων αναγνώρισης μπορεί να συμβάλλει στη βελτίωση της κατάστασης, ιδίως όταν το μητρώο της εκμετάλλευσης τηρείται σε ηλεκτρονική μορφή, κάτι που συμβαίνει σε ένα αυξανόμενο ποσοστό εκμεταλλεύσεων. Η αυτόματη ανάγνωση και η δυνατότητα αυτόματης εισαγωγής στο μητρώο της εκμετάλλευσης μπορεί να μειώσει τη χειρωνακτική εργασία στην εκμετάλλευση, μειώνοντας έτσι τις περιπτώσεις αναντιστοιχιών.

- Καθυστέρηση ή έλλειψη αναφοράς περιστατικών στην κεντρική βάση δεδομένων

Η μη αναφορά (καθυστέρηση, έλλειψη ή εσφαλμένη ενημέρωση) γεννήσεων, θανάτων ή μετακινήσεων είναι η αδυναμία που εντοπίζεται πιο συχνά στο υφιστάμενο σύστημα. Στην περίπτωση αναφοράς εσφαλμένων στοιχείων, είτε δημιουργούνται εσφαλμένες εγγραφές στην κεντρική βάση δεδομένων είτε απορρίπτεται η αναφορά. Και στις δύο περιπτώσεις, τα αρχεία που δημιουργούνται στη συνέχεια στην κεντρική βάση δεδομένων βρίσκονται σε αναντιστοιχία με την πραγματική κατάσταση του ζώου. Η χρήση ηλεκτρονικών μέσων αναγνώρισης μπορεί να διευκολύνει τη διαδικασία αναφοράς προς την κεντρική βάση δεδομένων, ιδίως για εκμεταλλεύσεις που διαθέτουν μητρώο σε ηλεκτρονική μορφή. Η εισαγωγή της ηλεκτρονικής αναγνώρισης μπορεί να είναι ιδιαίτερα επωφελής για τους εμπόρους και τις αγορές, αφού το αυτοματοποιημένο σύστημα θα προσφέρει μεγαλύτερη ακρίβεια όσον αφορά τις αναφορές για μετακινήσεις βοοειδών.

Συμπέρασμα

Η ηλεκτρονική αναγνώριση μπορεί να συμβάλλει στη βελτίωση των υφιστάμενων συστημάτων για την αναγνώριση βοοειδών. Για παράδειγμα, τα ηλεκτρονικά μέσα αναγνώρισης επιτρέπουν την ταχύτερη ανάγνωση και μεγαλύτερη ακρίβεια ανάγνωσης σε σχέση με τα κλασσικά ενώτια. Η δυναμική ανάγνωση και η άμεση εισαγωγή στοιχείων στη βάση δεδομένων είναι επίσης δυνατή (εξαλείφοντας ενδεχόμενα σφάλματα που δημιουργούνται από την ανακριβή χειρωνακτική εισαγωγή στη βάση δεδομένων). Αυτό μπορεί να διευκολύνει ιδιαίτερα την αναφορά στη βάση δεδομένων σχετικά με μετακινήσεις ζώων. Ωστόσο, η συμβολή της ηλεκτρονικής αναγνώρισης για τη βελτίωση της αναγνώρισης των ζώων και της ιχνηλασιμότητας δεν πρέπει να υπερεκτιμηθεί λαμβάνοντας υπόψη τη φύση των δυσκολιών κατά την εφαρμογή των υφιστάμενων συστημάτων. Η πλήρης σήμανση όλων των ζώων και η αποτελεσματική διαχείριση των δεδομένων αποτελούν προϋποθέσεις για κάθε σύστημα αναγνώρισης, ανεξάρτητα από το αν χρησιμοποιούνται ηλεκτρονικά μέσα αναγνώρισης ή κλασσικά ενώτια.

Πρέπει να σημειωθεί ότι ο αυξανόμενος όγκος των πληροφοριών σχετικά με ζώα στις κεντρικές βάσεις δεδομένων εξασφαλίζει τη συνεχή βελτίωση της αξιοπιστίας των εγγραφών, διευρύνοντας τη βάση για τη διασταύρωση των πληροφοριών. Η ικανότητα επαλήθευσης των εγγραφών και η διασταύρωση με υφιστάμενα στοιχεία στο πλαίσιο του συστήματος έχει ως αποτέλεσμα τον αυξανόμενο και αυτόματο εντοπισμό σφαλμάτων. Πρόκειται για μια διαδικασία σε εξέλιξη για να μειωθούν περαιτέρω οι ανακολουθίες, αυτό δε εξαρτάται σε μεγάλο βαθμό από την ικανότητα των αρμόδιων αρχών να λάβουν τα απαραίτητα μέτρα για να εξασφαλιστεί η εισαγωγή και η αποθήκευση στις κεντρικές βάσεις δεδομένων μόνο αξιόπιστων δεδομένων. Ωστόσο, κύριο στοιχείο για τη βελτίωση του συστήματος ιχνηλασιμότητας των βοοειδών παραμένει η λειτουργία της κεντρικής βάσης δεδομένων. Η παροχή κατάλληλων πληροφοριών και κατάρτισης σε όλους τους εμπλεκόμενους αποτελεί σημαντικό στοιχείο για να εξασφαλιστεί η αυστηρή τήρηση των αρχών της διαχείρισης της βάσης δεδομένων, έτσι ώστε να βελτιωθεί η αναγνώριση και η ιχνηλασιμότητα των βοοειδών.

2. ΕΞΕΛΙΞΕΙΣ ΣΤΗΝ ΗΛΕΚΤΡΟΝΙΚΗ ΑΝΑΓΝΩΡΙΣΗ ΚΑΙ ΔΥΝΑΤΟΤΗΤΑ ΒΕΛΤΙΩΣΗΣ – ΕΠΙΣΚΟΠΗΣΗ ΤΟΥ ΑΠΟΤΕΛΕΣΜΑΤΟΣ ΤΟΥ ΣΧΕΔΙΟΥ IDEA (ΛΕΠΤΟΜΕΡΕΙΣ ΠΛΗΡΟΦΟΡΙΕΣ ΕΙΝΑΙ ΔΙΑΘΕΣΙΜΕΣ ΣΤΟΝ ΙΣΤΟΤΟΠΟ : http:/idea.jrc.it)

2.1 . Επίδοση των συστημάτων ηλεκτρονικής αναγνώρισης για τα βοοειδή

Η ηλεκτρονική αναγνώριση γενικά συνίσταται στην αναγνώριση (ζώων) με ραδιοσυχνότητα. Τα δύο στοιχεία της είναι το μέσο αναγνώρισης και το μέσο ανάγνωσης. Το μέσο αναγνώρισης περιέχει έναν παθητικό πομποδέκτη (μικροκύκλωμα χωρίς πηγή ενέργειας) το οποίο διαβιβάζει απομνημονευμένες πληροφορίες (κωδικός αναγνώρισης) όταν το μέσο ανάγνωσης (μεταδότης· - λήπτης) ενεργοποιεί μια συγκεκριμένη συχνότητα.

Στο σχέδιο IDEA, η ηλεκτρονική αναγνώριση βοοειδών και βουβάλων μελετήθηκε με τη χρήση ηλεκτρονικών ενωτίων, μηρυκαστικών βλωμών ή ενέσιμων πομποδεκτών.

2.1.1 Προσαρμογή μέσων αναγνώρισης, ανάγνωση και ανάκτηση

2.1.1.1. Προσαρμογή μέσων αναγνώρισης

Το σχέδιο IDEA κατέδειξε ότι η προσαρμογή ενός ηλεκτρονικού μέσου αναγνώρισης δεν παρουσιάζει δυσκολία όταν το ζώο συγκρατείται καλά. Είναι σημαντική η κατάρτιση, ιδίως για την προσαρμογή του μηρυκαστικού βλωμού και ενέσιμων πομποδεκτών.

Υπάρχει κάποιος περιορισμός όσον αφορά την ελάχιστη ηλικία στην οποία μπορεί να εισαχθεί βλωμός σε βοοειδές. Ο βλωμός τοποθετείται στον κεκρύφαλο και αυτό το τμήμα του προστομάχου διαμορφώνεται κατά τους πρώτους μήνες της ζωής ενός μοσχαριού. Όσον αφορά τη σπουδαιότητα της ωριμότητας του προστομάχου για την επίσχεση του βλωμού, γενικά, όσο πιο αργά προσαρμοστεί στα ζώα ο βλωμός τόσο μεγαλύτερο είναι το ποσοστό επίσχεσης, αν και η διατροφή επηρεάζει επίσης την ανάπτυξη του προστομάχου και επομένως την επίσχεση του βλωμού σε νεαρά ζώα. Χρειάζονται περαιτέρω έρευνες για να συλλεχθούν πιο ακριβείς πληροφορίες σχετικά με τη δυνατότητα προσαρμογής βλωμών σε νεαρά ζώα.

2.1.1.2. Επιδόσεις ανάγνωσης

Το σχέδιο IDEA κατέδειξε ότι το ποσοστό σφαλμάτων ανάγνωσης του μηρυκαστικού βλωμού για βοοειδή και βούβαλους είναι σταθερό και χαμηλότερο του 0,35%. Ωστόσο, η αποτελεσματικότητα ανάγνωσης του βλωμού μπορεί να επηρεαστεί όταν εφαρμόζεται σε ζώο που φέρει μαγνήτη ως προστατευτικό εξοπλισμό έναντι μεταλλικών αντικειμένων που προσλαμβάνει κατά τη διάρκεια της βοσκής.

Το ποσοστό σφαλμάτων ανάγνωσης που παρατηρήθηκαν για ηλεκτρονικά ενώτια είναι 0,63%, με τάση όμως αύξησης ένα μήνα μετά την προσαρμογή του ενωτίου ενώ μπορεί να αυξηθεί έως και σε 2,3% ύστερα από 14 μήνες. Το ποσοστό σφαλμάτων ανάγνωσης που παρατηρήθηκαν για ενέσιμους πομποδέκτες είναι 0,7%, το οποίο αυξάνεται σε 1% ένα μήνα μετά την προσαρμογή του ενωτίου και μειώνεται σε 0,3% ΄στη συνέχεια.

Αναφέρθηκαν ορισμένες ανακολουθίες με τη χρήση συστήματος δυναμικής ανάγνωσης σε σφαγεία. Οι ειδικές συνθήκες στα σφαγεία (παρουσία μεγάλης ποσότητας μετάλλου, παρεμβολές λόγω διαφόρων συσκευών που χρησιμοποιούνται) προφανώς επηρεάζουν την απόδοση σταθερών μέσων ανάγνωσης.

2.1.1.3. Αποτελέσματα ανάκτησης

Υπάρχει μεγάλη ανάγκη ανάκτησης μέσων αναγνώρισης για πολλούς λόγους. Πρώτον, τα ηλεκτρονικά μέσα αναγνώρισης αποτελούν ειδικά απόβλητα (ηλεκτρονικά απόβλητα, μολυσμένα με οργανικό υλικό) που πρέπει να κρατηθούν έξω από την τροφική αλυσίδα και το περιβάλλον. Δεύτερον, η ανάκτηση κάθε ηλεκτρονικού μέσου αναγνώρισης είναι αναγκαία για την αποφυγή κάθε είδους απάτης.

Τα αποτελέσματα ανάκτησης ηλεκτρονικών ενωτίων και μηρυκαστικών βλωμών δείχνουν την έλλειψη προβλημάτων ανάκτησης κατά τη σφαγή όπως επίσης και επιτυχή ανάγνωση.

Η κατάσταση είναι εντελώς διαφορετική για τον ενέσιμο πομποδέκτη. Ανακτήθηκε μόνο το 80% και μόνο το 52% από αυτούς μπόρεσε να αναγνωσθεί με επιτυχία μετά την ανάκτηση. Η διαδικασία αφαίρεσης προφανώς επηρεάζει τη δυνατότητα ανάγνωσης.

2.1.2. Τεχνικά χαρακτηριστικά μέσων αναγνώρισης και μέσων ανάγνωσης

Συνιστάται η συμμόρφωση των μέσων αναγνώρισης και ανάγνωσης με τα πρότυπα ISO. Το πρότυπο ISO 11784 αφορά τη δομή του κωδικού των πομποδεκτών για την ηλεκτρονική αναγνώριση ζώων και το πρότυπο ISO 11785 αφορά τις τεχνικές πτυχές της επικοινωνίας μεταξύ μέσων αναγνώρισης και μέσων ανάγνωσης (την ικανότητα ενός μέσου ανάγνωσης να διαβάζει πομποδέκτες των τύπων HDX και FDX-B[9]).

Λόγω της εξέλιξης στον τομέα της μικροηλεκτρονικής, η αποτελεσματικότητα των μέσων ανάγνωσης και αναγνώρισης αναμένεται ότι θα συνεχίσει να βελτιώνεται. Αναμένεται επίσης ότι το μέγεθος των πομποδεκτών θα γίνεται μικρότερο, ενώ οι αποστάσεις ανάγνωσης ανάμεσα στους πομποδέκτες και τα μέσα ανάγνωσης θα αυξάνονται. Στο πλαίσιο του σχεδίου IDEA, σταθερά μέσα ανάγνωσης πέτυχαν αποστάσεις ανάγνωσης περίπου 80cm. Στην περίπτωση φορητών μέσων ανάγνωσης, οι υποχρεωτικές αποστάσεις ανάγνωσης (για την έκδοση πιστοποιητικού συνδυασμού μέσου ανάγνωσης/ πομποδέκτη) ήταν 22cm για ενώτια, βλωμούς και ενέσιμους πομποδέκτες. Όλα τα συστήματα ηλεκτρονικής αναγνώρισης επέδειξαν υψηλή δυνατότητα ανάγνωσης σε δυναμικές συνθήκες (>97%).

2.2. Πλεονεκτήματα και περιορισμοί των ηλεκτρονικών μέσων αναγνώρισης για την αναγνώριση και την καταγραφή βοοειδών

Σε σύγκριση με τα κλασσικά ενώτια, τα ηλεκτρονικά μέσα αναγνώρισης έχουν το κοινό πλεονέκτημα της αυτόματης ανάγνωσης με υψηλότερη ακρίβεια απ’ ό,τι η οπτική ανάγνωση των κλασσικών ενωτίων και παρέχουν τη δυνατότητα αυτόματης εισαγωγής των αναγνώσεων στην ηλεκτρονική επεξεργασία δεδομένων.

Εκτός αυτού, υπάρχουν ορισμένες διαφορές ανάμεσα στους τύπους των ηλεκτρονικών μέσων αναγνώρισης.

2.2.1. Ηλεκτρονικά ενώτια

Πλεονεκτήματα

Το ζώο μπορεί να σημανθεί με το ενώτιο την πρώτη εβδομάδα της ζωής του. Η προσαρμογή του ενωτίου απαιτεί ελάχιστη ειδική κατάρτιση. Είναι δυνατόν να εντοπιστεί από μακριά αν ένα ζώο έχει σημανθεί ή όχι.

Μειονεκτήματα

Όπως και με το κλασσικό, το ηλεκτρονικό ενώτιο δεν προστατεύεται πλήρως έναντι απώλειας και ενδεχόμενης παράνομης παραποίησης, αν και η τεχνική εξέλιξη έχει βελτιωθεί.

2.2.2. Ενέσιμος πομποδέκτης

Πλεονεκτήματα

Ο πομποδέκτης μπορεί να προσαρμοστεί τις πρώτες ημέρες μετά τη γέννηση. Το σχέδιο IDEA κατέδειξε ότι οι απώλειες συνδέονται άμεσα με το μέγεθος του πομποδέκτη, δηλαδή όσο μεγαλύτερος είναι ο πομποδέκτης τόσο περισσότερες είναι οι απώλειες σε νεαρά ζώα κατά τον πρώτο μήνα μετά τη σήμανση. Ο πομποδέκτης μπορεί να αφαιρεθεί μόνο με τη χρήση χειρουργικών μεθόδων, κάτι που σπάνια αξίζει τον κόπο λαμβάνοντας υπόψη την αξία ενός μέσου ζώου.

Μειονεκτήματα

Το μέσο αναγνώρισης δεν είναι έξωθεν ορατό. Χωρίς μέσο ανάγνωσης δεν είναι δυνατόν να ελεγχθεί εάν το ζώο φέρει ηλεκτρονική σήμανση. Το ποσοστό ανάκτησης του πομποδέκτη είναι χαμηλό σε σύγκριση με άλλα μέσα αναγνώρισης. Επομένως, ο κίνδυνος να υπεισέλθουν στην τροφική αλυσίδα τα μέσα αναγνώρισης είναι υψηλότερος. Μόνο το ήμισυ των μέσων αναγνώρισης που ανακτήθηκαν μπορούσαν να αναγνωστούν μετά την αφαίρεσή τους, κάτι που δυσχεραίνει τη διασταύρωση και την τεκμηρίωση. Τέλος, η εμβολή του πομποδέκτη απαιτεί κάποια ειδική κατάρτιση.

2.2.3. μηρυκαστικός βλωμός

Πλεονεκτήματα

Εφόσον ο βλωμός προσαρμοστεί σωστά, η απώλεια είναι σχεδόν αδύνατη. Η αφαίρεση του βλωμού από ένα ζωντανό ζώο είναι πολύ δύσκολη και απαιτεί χειρουργικές μεθόδους. Το ποσοστό ανάκτησης σε σφαγέντα ζώα είναι σχεδόν 100%.

Μειονεκτήματα

Υπάρχει κάποιος περιορισμός όσον αφορά την προσαρμογή του βλωμού σε πολύ νεαρά ζώα, έως ότου ο προστόμαχος φτάσει σε ένα ορισμένο στάδιο ωριμότητας, ειδικά ο κεκρύφαλος. Αυτό εξαρτάται όχι μόνο από την ηλικία του ζώου αλλά και από τη διατροφή του. Το μέσο αναγνώρισης δεν είναι έξωθεν ορατό. Χωρίς μέσο αναγνώρισης δεν είναι δυνατόν να ελεγχθεί αν το ζώο φέρει ηλεκτρονική σήμανση. Η ύπαρξη μαγνητικής συσκευής για την προστασία έναντι της κατάποσης μεταλλικών αντικειμένων μπορεί να επηρεάσει τη σωστή ανάγνωση του βλωμού.

2.3. Μελλοντικές απαιτήσεις και πιθανές λύσεις

Τα αποτελέσματα του σχεδίου IDEA δείχνουν ότι η ηλεκτρονική αναγνώριση βοοειδών είναι εφικτή υπό τις ισχύουσες συνθήκες. Λόγω της υψηλής ακρίβειας ανάγνωσης και της δυνατότητας άμεσης εισαγωγής των στοιχείων σε συστήματα ηλεκτρονικής επεξεργασίας δεδομένων, η ηλεκτρονική αναγνώριση μπορεί να συμβάλλει στην υψηλότερη ακρίβεια των μητρώων εκμεταλλεύσεων, στην άμεση καταγραφή των μετακινήσεων κ.ο.κ. Ωστόσο, η θέσπιση ενός συστήματος αναγνώρισης εγκεκριμένου για όλη την Κοινότητα απαιτεί την εξέταση τεχνικών χαρακτηριστικών, στρατηγικών διαχείρισης των δεδομένων, οργανωτικών πτυχών και νομοθετικών απαιτήσεων. Πρέπει επίσης να ληφθεί υπόψη ότι η θέσπιση της ηλεκτρονικής αναγνώρισης θα είναι χρήσιμη και για άλλους σκοπούς, εκτός από τους υγειονομικούς ελέγχους και τους ελέγχους για τις επιδοτήσεις (π.χ. συστήματα αυτόματης σίτισης, διαχείριση κοπαδιών, τήρηση μητρώων κοπαδιού, καταγραφή παραγωγής γάλακτος). Μπορεί να είναι πιο πρακτική και οικονομικά αποδοτικότερη η χρήση ενός και μόνο μέσου αναγνώρισης, υπό την προϋπόθεση ότι θα συμφωνηθεί και θα καθιερωθεί ένα κοινό τεχνικό πρότυπο που θα εξυπηρετεί πολλούς σκοπούς.

3. ΣΥΜΠΕΡΑΣΜΑΤΑ

Η θέσπιση της ηλεκτρονικής αναγνώρισης πρέπει να εξεταστεί υπό το πρίσμα της τεχνικής δυνατότητας εφαρμογής της και της ικανότητάς να βελτιώσει το υφιστάμενο σύστημα αναγνώρισης βοοειδών. Έχει καταδειχτεί ότι η τεχνολογία έχει εξελιχθεί σε βαθμό που μπορεί να εφαρμοστεί. Η ηλεκτρονική αναγνώριση μπορεί να βελτιώσει το υφιστάμενο σύστημα αναγνώρισης και καταγραφής με συγκεκριμένο τρόπο. Για παράδειγμα, μπορεί να συμβάλλει στην υψηλότερη ακρίβεια των μητρώων εκμεταλλεύσεων, να επιτρέψει την άμεση εισαγωγή στοιχείων σε κεντρικές βάσεις δεδομένων και να εξασφαλίσει τη συνεχή τήρηση και ενημέρωση μητρώων, υπό την προϋπόθεση ότι το υφιστάμενο σύστημα αναγνώρισης και καταγραφής που βασίζεται σε κλασσικά ενώτια είναι σωστά εδραιωμένο. Διαφορετικά, τα πλεονεκτήματα της ηλεκτρονικής αναγνώρισης δεν μπορούν να επιτευχθούν.

Για να ληφθεί η απόφαση σχετικά με τη δυνατότητα θέσπισης των συστημάτων ηλεκτρονικής αναγνώρισης σε όλη την Κοινότητα, πρέπει να εξεταστούν οι ακόλουθοι γενικοί όροι για την αναγνώριση και την καταγραφή βοοειδών:

- Πρέπει να έχουν θεσπιστεί σωστά οι οργανωτικές δομές και τα συστήματα διαχείρισης δεδομένων.

- Τα ζώα πρέπει να αναγνωρίζονται ανά πάσα στιγμή από (τουλάχιστον) δύο μέσα αναγνώρισης, εκ των οποίων το ένα πρέπει να είναι ένα «ορατό» ενώτιο και το δεύτερο μπορεί να είναι ηλεκτρονικό.

- Σύμφωνα με τις σημερινές γνώσεις, η απαίτηση επισήμανσης του ζώου εντός περιόδου έως 20 ημερών από τη γέννησή του, περιορίζει τη χρήση του βλωμού, λόγω της ωριμότητας του προστομάχου του μόσχου.

- Κάθε τύπος μέσου αναγνώρισης πρέπει να κρατείται εκτός της τροφικής αλυσίδας, κάτι που μπορεί να περιορίσει τη χρήση του ενέσιμου πομποδέκτη λόγω του μειωμένου ποσοστού ανάκτησής του.

- Το πρόσθετο κόστος για την ηλεκτρονική αναγνώριση πρέπει να εξετάζεται σε σχέση με τη μεγαλύτερη ακρίβεια που παρέχει.

Με βάση τα προαναφερθέντα, οι διαθέσιμες επιλογές μπορούν να συνοψιστούν ως εξής:

1. Θέσπιση της ηλεκτρονικής αναγνώρισης ως υποχρεωτικού συστήματος σε όλα τα κράτη μέλη.

Κατ’ αυτόν τον τρόπο θα εισάγονταν τα πλεονεκτήματα της ηλεκτρονικής αναγνώρισης, όμως δεν θα λαμβάνονταν υπόψη οι διαφορετικές ανάγκες και οι συνθήκες στα κράτη μέλη. Είναι αμφίβολο αν, κράτη μέλη που βρίσκονται ακόμη στη διαδικασία καθιέρωσης του υφιστάμενου συστήματος, θα μπορέσουν να επωφεληθούν από μια πρόσθετη αλλαγή στη διαδικασία αναγνώρισης.

2. Εισαγωγή της ηλεκτρονικής αναγνώρισης ως προαιρετικού συστήματος, όπου τα κράτη μέλη μπορούν να επιτρέψουν την αντικατάσταση του δεύτερου ενωτίου με ένα ηλεκτρονικό μέσο αναγνώρισης, ενόψει της μελλοντικής θέσπισης ενός υποχρεωτικού συστήματος στα κράτη μέλη.

Η θέσπιση κοινών τεχνικών προτύπων πρέπει να εξασφαλίζει τη συμβατότητα μεταξύ των κρατών μελών.

3. Διατήρηση της ισχύουσας κατάστασης (δύο κλασσικά ενώτια, το ηλεκτρονικό μέσο αναγνώρισης μπορεί να χρησιμοποιηθεί επιπρόσθετα).

Στο πλαίσιο αυτής της επιλογής, η ηλεκτρονική αναγνώριση μπορεί να χρησιμοποιηθεί συμπληρωματικά προς τα κλασσικά ενώτια. Ωστόσο, τα ηλεκτρονικά μέσα αναγνώρισης δεν θα αποτελούν μέρος των επίσημων συστημάτων αναγνώρισης. Το υφιστάμενο σύστημα πρέπει να βελτιωθεί με την ενίσχυση των υφιστάμενων μέτρων ελέγχου και των κυρώσεων.

Λαμβάνοντας υπόψη την κατεύθυνση που ακολουθείται ήδη όσον αφορά το ενισχυμένο σύστημα αναγνώρισης και καταγραφής αιγοπροβάτων, όπως καθορίζεται στον κανονισμό (ΕΚ) αριθ. 21/2004[10], συνιστάται ιδιαίτερα η μετάβαση, σε βάθος χρόνου, στην ηλεκτρονική αναγνώριση βοοειδών, συνεκτιμώντας την ανάγκη ανάπτυξης των απαιτούμενων μέτρων υλοποίησης για την ορθή εισαγωγή του συστήματος ηλεκτρονικής αναγνώρισης σε όλη την Κοινότητα. Επομένως, η δεύτερη επιλογή είναι η προτιμώμενη για βοοειδή, αφού μπορεί να προσφέρει οφέλη σε όλα τα σημερινά και τα μελλοντικά κράτη μέλη, ανεξάρτητα από την ικανότητά τους θέσπισης προχωρημένων συστημάτων αναγνώρισης. Η εισαγωγή της ηλεκτρονικής αναγνώρισης πρέπει να παρακολουθείται με βάση τις εκθέσεις που υποβάλλουν τα κράτη μέλη στην Επιτροπή. Η αποτελεσματική λειτουργία των εθνικών βάσεων δεδομένων για βοοειδή αποτελεί σημαντικό στοιχείο για την αποτελεσματική εισαγωγή της ηλεκτρονικής αναγνώρισης για τα βοοειδή. Η απόφαση για την υποχρεωτική εισαγωγή της ηλεκτρονικής αναγνώρισης πρέπει να συνεκτιμά την πρακτική εμπειρία των κρατών μελών που επιλέγουν το σύστημα σε προαιρετική βάση για περίοδο διάρκειας έως τριών ετών.

Για να είναι επιχειρησιακά λειτουργική, η χρήση της ηλεκτρονικής αναγνώρισης πρέπει να είναι αμοιβαία συμβατή μεταξύ των εθνικών διαδικασιών και, επομένως, εναρμονισμένη σε κοινοτικό επίπεδο. Αυτό αρχικά θα αφορά κυρίως τα τεχνικά πρότυπα των ηλεκτρονικών μέσων αναγνώρισης και των μέσων ανάγνωσης. Οι πληροφορίες για την ηλεκτρονική αναγνώριση του ζώου πρέπει να τηρούνται στην εθνική βάση δεδομένων βοοειδών, στο μητρώο εκμεταλλεύσεων και στο διαβατήριο του βοοειδούς. Ως προϋπόθεση για την υποβολή νομοθετικών προτάσεων, το κοινό κέντρο ερευνών της Επιτροπής πρέπει να παρέχει λεπτομερείς τεχνικές οδηγίες, ορισμούς και διαδικασίες στον τομέα των τεχνικών χαρακτηριστικών των μέσων αναγνώρισης και των μέσων ανάγνωσης· διαδικασίες δοκιμών, κριτήρια αποδοχής και πρότυπο πιστοποίησης για εγκεκριμένα εργαστήρια δοκιμής·προμήθεια κατάλληλων μέσων αναγνώρισης και ανάγνωσης·προσαρμογή μέσων αναγνώρισης, ανάγνωσή τους και ανάκτηση·κωδικοποίηση μέσων αναγνώρισης· κοινό γλωσσάριο, λεξικό δεδομένων και πρότυπα επικοινωνίας.

[1] ΕΕ L 204, 11.8.2000, σ. 1.

[2] ΕΕ 121, 29.7.1964, σ. 1977/64. Οδηγία που τροποποιήθηκε και επικαιροποιήθηκε με την οδηγία του Συμβουλίου 97/12/ΕΚ (ΕΕ L 109, 25.4.1997, σ. 1) και που τροποποιήθηκε την τελευταία φορά με τον κανονισμό (ΕΚ) 21/2004 (ΕΕ L 5, 9.1.2004, σ. 8).

[3] ΕΕ L 224, 18.8.1990, σ. 29, όπως τροποποιήθηκε την τελευταία φορά από την οδηγία 2002/33/ΕΚ (ΕΕ L 315, 19.11.2002, σ. 14).

[4] ΕΕ L 355, 5.12.1992, σ. 32, όπως τροποποιήθηκε την τελευταία φορά από τον κανονισμό (ΕΚ) 21/2004 (ΕΕ L 5, 9.1.2004, σ. 8).

[5] ΕΕ L 117, 7.5.1997, σ. 1.

[6] ΕΕ L 163, 30.4.2004, σ. 65.

[7] ΕΕ L 156, 25.6.2003, σ. 9, όπως τροποποιήθηκε από τον κανονισμό (ΕΚ) αριθ. 499/2004 (ΕΕ L 80, της 18.3.2004, σ. 24).

[8] ΕΕ L 60, 28.2.1998, σ. 78.

[9] HDX (Half-duplex): Η πληροφορία διαβιβάζεται από τον πομποδέκτη ύστερα από ενεργοποίηση από το μέσο ανάγνωσης. Ένας πομποδέκτης HDX φορτισμένος με ενέργεια κατά τη διάρκεια της ενεργοποίησης χρησιμοποιεί τη διακοπή του σήματος ενεργοποίησης για τη διαβίβαση του σήματός του. Ο πομποδέκτης HDX ανταποκρίνεται μεταξύ 1ms και 2ms ύστερα από μια εξασθένηση 3dB του σήματος ενεργοποίησης και χρησιμοποιεί διαμόρφωση μετατόπισης συχνότητας (124.2±2) kHz για τη μετάδοση ενός δυαδικού 1 και συχνότητας (134.2±1.5) kHz για τη μετάδοση ενός δυαδικού 0. Το σήμα κωδικοποίησης είναι NRZ. FDX (Full-duplex): Η πληροφορία διαβιβάζεται από τον πομποδέκτη που έχει ενεργοποιηθεί από το μεταδότη. Ένας πομποδέκτης FDX που λαμβάνει το πεδίο ενεργοποίησης διαβιβάζει τον κωδικό του κατά τη διάρκεια της ενεργοποίησης. Ο πομποδέκτης FDX χρησιμοποιεί έναν τροποποιημένο κωδικοποιημένο υπομεταφορέα DBP (διαφορική διφασική κωδικοποίηση) με τροποποιημένο εύρος. Ο πομποδέκτης επιστρέφει το μήνυμά του χρησιμοποιώντας εύρη συχνότητας 129 έως 133.2 kHz και 135.2 έως 139.4 kHz.

[10] ΕΕ L 5, 9.1.2004, σ. 8.